KIRJALLINEN KYSYMYS E-1300/03 esittäjä(t): Gabriele Stauner (PPE-DE) komissiolle. Cressonin toiminnan tutkinta.



Virallinen lehti nro 280 E , 21/11/2003 s. 0128 - 0129



KIRJALLINEN KYSYMYS E-1300/03 esittäjä(t): Gabriele Stauner (PPE-DE) komissiolle (7. huhtikuuta 2003) Aihe: Cressonin toiminnan tutkinta Kirjalliseen kysymykseeni E-0296/03(1) komission puolesta antamassaan vastauksessa komission varapuheenjohtaja Neil Kinnock kieltäytyy ilmoittamasta, mitä entisen komission jäsenen Edith Cressonin toimintaa koskevia tutkimuksia komissio on aloittanut Euroopan parlamentin 29. marraskuuta 2001 antaman päätöslauselman(2) mukaisesti. Parlamentti oli muistuttanut taloudellisten etujen suojaamista koskevan päätöslauselmansa 21. kohdassa, että entistä komission jäsentä syytetään hammaslääkärin tieteelliseksi neuvonantajaksi palkkaamisen lisäksi muun muassa siitä, että a) häneen läheisesti sidoksissa olevalle yritykselle olisi vähän ennen hänen komission jäseneksi tuloaan myönnetty vilpillisin keinoin useita sopimuksia, b) eräs hänen neuvonantajistaan olisi hänen ansiostaan saanut ilmaiseksi käyttöönsä kalliin asunnon Brysselistä, c) eräs saksalainen asianajaja olisi saanut hämäykseksi sopimuksia merkityksettömistä tutkimuksista ja päässyt näin liikkumaan vapaasti komission jäsenen kabinetissa ja voinut mahdollisesti tutustua ja vaikuttaa arkaluonteisiin asioihin (tapaus Leuna), joita komissio tuolloin käsitteli. Komissio kieltäytyy vastaamasta kysymykseen sillä perusteella, että puolustuksen oikeuksia pitää suojella. 1. Voiko komissio kertoa, miten Cressonin puolustuksen oikeudet vaarantuisivat, jos komissio ilmoittaa, onko se noudattanut asiassa Euroopan parlamentin esittämiä vaatimuksia ja suosituksia ja tutkinut, onko edellä mainituissa syytöksissä perää? Eikö asian selvittäminen olisi myös Cressonin edun mukaista? 2. Voiko komissio kertoa, miten vastauksesta kieltäytyminen on sovitettavissa yhteen Euroopan yhteisön perustamissopimuksen 197 artiklan kanssa, joka velvoittaa komission vastaamaan Euroopan parlamentin esittämiin kysymyksiin? Ei kai komissio vakavissaan kuvittele, että tämä velvollisuus on täytetty, kun komissio vastaa, että se ei aio vastata? Voiko komissio nyt antaa asianmukaisen vastauksen kysymykseeni E-0296/03? (1) EYVL C 192 E, 14.8.2003, s. 168. (2) EYVL C 153 E, 27.6.2002, s. 325. Neil Kinnockin komission puolesta antama vastaus (28. toukokuuta 2003) Euroopan yhteisön perustamissopimuksen 197 artiklassa määrätään, että komissio vastaa suullisesti tai kirjallisesti Euroopan parlamentin tai sen jäsenten sille esittämiin kysymyksiin. Komissio on vastannut arvoisan parlamentin jäsenen kirjalliseen kysymykseen E-0296/03 ja selittänyt, että komissio päätti toimittaa Edith Cressonille lausunnon eikä lausunnon yksityiskohtia olisi asianmukaista julkistaa luottamuksellisuuden ja vastaajan oikeuksien vuoksi. Komission mielestä yleisen ja peruslaatuisen oikeusperiaatteen mukaan ei tulisi kommentoida riita-asioita, joista on aloitettu oikeudenkäynti, sillä tämä saattaisi vaikuttaa oikeudenkäynnin tuloksiin. Komissio katsoo, että tätä periaatetta on sovellettava myös tutkintavaiheessa. Komissio haluaa muistuttaa kysyjälle, että Euroopan yhteisön perustamissopimusta on tulkittava johdonmukaisesti yhteisöjen tuomioistuimen vahvistamien perusoikeuksien kanssa. Näin ollen katsotaan, että perustamissopimuksen 197 artiklaa on sovellettava tavalla, joka ei merkitse vaaraa oikeuden perusperiaatteiden mahdollisesta kaventumisesta. Komissio haluaa myös tuoda esille, että se on ilmoittanut kertovansa parlamentille menettelyn tuloksista vuoden 2001 vastuuvapauden myöntämismenettelyn yhteydessä. Tätä sitoumusta noudatetaan. Koska on harkitusti haluttu kunnioittaa keskeisiä oikeusperiaatteita ja eikä näin ollen ole haluttu vastata parlamentin kysymykseen, ei ole oikeudenmukaista katsoa, että kysymykseen olisi vastattu tavalla, joka tahallisesti tai tahattomasti on perustamissopimuksen vastainen.